khistorydata/jeongjo-sjw-relations huggingface dataset:
정조 11년
李亨元以兵曹言啓曰卽接廣智營入直哨官金吉行手本則拱北門邊宮墻舊築七間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵廣智營入直訓局砲手二十名除出限改築間嚴加守直之意分付何如傳曰許多軍兵之露處可悶前把守推移分排爲之勿爲加定事卽爲分付該營可也
정조 11년
李亨元以兵曹言啓曰卽接集春營入直哨官崔鳳興手本則月覲門東邊宮墻舊築一間許因雨頹圮云令紫門監爲先以杻把子堅實圍排依例樹柵待晴卽爲修築而把守軍兵集春營入直御營軍八名除出限修築間嚴加守直之意分付何如傳曰允前把守仍把
정조 11년
李亨元以分兵曹言啓曰慶熙宮西所衛將姜游所告內興元門北邊宮墻一間許又其北五間許武德門西邊三間許又其西一間許又其西三間許崇義門南邊三間許開陽門東邊三間許又其東一間許因雨連續頹圮云令繕工監以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
李亨元以兵曹言啓曰依下敎罪人李觀炫咸鏡道明川府充軍定驛子押付配所之意敢啓傳曰知道
정조 11년
李亨元以訓鍊都監言啓曰集賢門北邊宮墻二間許頹圮處把守軍則集賢門入直軍更加嚴飭一體晝察夜巡事自兵曹草記矣集賢門入直軍十名除出先爲把守把守將一人待開門定送限守築間嚴加守直之意敢啓傳曰直所相近不必別把依前下敎元入直中輪回申飭警巡以除露處之弊事分付可也
정조 11년
李亨元以訓鍊都監言啓曰集春門北邊宮墻本局字內一間許頹圮處廣智營入直軍八名將校一人率領把守矣今曉急雨所樹把子長木竝爲顚仆連接舊築一間半許亦爲頹圮更卽遮樹軍則仍前名數把守事自兵曹草記矣依此擧行之意敢啓傳曰知道大小公會武將之不得稱病古例則然是不但抑武之意將臣地處自別諸凡事爲務示恪恭之意然後方可以全家而保軀也在古醇厚之時猶且乃爾況今淆俗迫阨日甚如卿所叨之任雖隨事夔夔觸處慄慄情外之謗理所當愼近日卿之擧措可謂有辱朝廷前帥則曲諒槪軫禮使之方而至於卿有何事端焉敢作此傲慢之擧甘就放恣無嚴之科乎早欲下敎而猶屬屑越姑且含忍矣近復一味托病宮城看審亦敢偃臥私次替令營校來告此豈卿好消息乎第須知悉此批答令政院謄送大臣處可也
정조 11년
李亨元以訓鍊都監言啓曰都摠府後宮墻三間許頹圮處把守軍以前頹圮處把守軍一體巡察事自兵曹草記矣前把守集賢門軍五名該哨官檢飭仍前晝夜警巡之意敢啓傳曰知道
정조 11년
李亨元以訓鍊都監言啓曰弘文館西邊水門樓閣一間許頹壓處令紫門監圍排把守軍以金虎門入直訓局砲手七名嚴加守直事自兵曹草記矣金虎門入直軍七名除出別定將校一人輪回率領晝夜守直之意敢啓傳曰此處豈可守直乎
정조 11년
李亨元以訓鍊都監言啓曰弘文館水門樓閣頹壓處金虎門入直軍七名除出別定將校一人率領守直事草記此處豈可守直乎批下矣依傳敎把守將卒撤罷還直本處之意敢啓傳曰知道
정조 11년
李亨元以訓鍊都監言啓曰拱北門西邊宮墻本局字內舊築七間許頹圮處仍前把守事傳敎矣臣親審形止則拱北門新舊頹圮合爲三處而相距雖不甚相遠二十五名軍將校二人兩幕守直事涉疎虞故加設一幕分軍三處將校二人上下檢飭晝夜輪巡集春門北邊宮墻頹圮處則原頹處一間許連接加頹故另飭樹柵仍前把守將校一人軍八名嚴飭晝夜巡察內宮墻新頹四處雖不得親審一依草記批旨申飭擧行之意敢啓傳曰知道
정조 11년
李亨元以訓鍊都監言啓曰明光門西邊內宮墻兩處各一間頹圮處把守軍以前頹圮處把守軍更加嚴飭巡察事自兵曹草記矣前把守弘化門軍三名將校一人另加申飭使之一體晝夜警巡之意敢啓傳曰知道
정조 11년
李亨元以訓鍊都監言啓曰明禮門東邊墻垣二間半許頹圮稍間處二間半許又爲頹圮把守軍以前日頹圮處把守軍晝察夜巡事自兵曹草記矣前頹圮處把守金虎門軍六名局出身一人輪回領率仍前一體晝夜警巡之意敢啓傳曰知道
정조 11년
李亨元以訓鍊都監言啓曰集賢門西邊內宮墻二間許頹圮處把守事草記直所相近不必別把依前下敎元入直中輪回申飭警巡以除露處之弊事批下矣依傳敎集賢門元入直軍中五名除出別定將校一人率領輪回晝夜巡察之意敢啓傳曰知道
정조 11년
洪仁浩以御營廳言啓曰月覲門東邊宮墻本廳字內舊築一間許頹圮處集春營入直軍八名除出把守事兵曹草記批旨允前把守仍把事傳敎矣集春營入直軍八名還爲入直仍令兩處前把守軍二十五名嚴飭以爲一體把守之意敢啓傳曰知道卿鼾睡不知頹垣及今草記措語又甚矇矓極爲駭然近因卿之無履歷不識事三營中一窠不免權減此後復循舊日熟見之謬習有一毫犯科之事則軍法無私況戚畹乎懲一之擧卿當首被第先知之可也
정조 11년
李亨元以御營廳言啓曰丹鳳門東邊內農圃近處宮墻本廳字內舊築四間許頹圮處東營入直軍十五名除出把守事自兵曹草記矣東營入直軍十五名除出將官率領輪直把守令紫門監堅實樹柵而東營入直軍元數不足出番鄕軍十五名除出添入警巡之意敢啓傳曰前把守如可推移仍把勿爲新把如不得不加把減定名數草記事分付可也
정조 11년
李亨元以御營廳言啓曰丹鳳門東邊宮墻本廳字內舊築四間許頹圮處把守草記批旨前把守如可推移仍把勿爲新把如不得不加把減定名數草記事分付可也事傳敎矣臣躬往看審則與前頹圮把守處相距稍間勢難推移仍把今此把守軍十五名內五名還入直以十名軍嚴飭把守而把守軍旣已減定則東營入直添入軍五名亦爲減數之意敢啓傳曰知道躬往何晩也卿則越捧一等
정조 11년
李亨元以訓鍊都監言啓曰拱北門西邊宮墻七間許因雨頹圮把守軍以廣智營入直軍除出把守事自兵曹草記矣廣智營軍五十名內十五名宮墻頹圮處曾已分把今又除出二十名則宮墻外巡邏無以分排出番軍二十名將校率領限修築間嚴加守直之意敢啓傳曰已下敎出番軍勿把更爲草記可也
정조 11년
李亨元以御營廳言啓曰敦化門東邊本廳字內水門樓閣二間許因雨勢所衝頹壓云東營入直軍十名除出把守事自兵曹草記矣東營入直軍十名除出將官率領限修改間輪直把守令紫門監堅實樹柵而東營入直軍元數不足出番鄕軍十名添入警巡之意敢啓傳曰知道
정조 11년
洪仁浩以御營廳言啓曰本廳字內肅靖門東邊近處體城二間半許頹圮處令繕工監爲先把子圍排分授軍門急速修築而把守軍兵亦令該軍門量宜定送限修築間各別守直事自兵曹草記矣修築則待晴擧行而出番鄕軍二十名將官率領限修築間輪直嚴加把守之意敢啓傳曰知道
정조 11년
丁未六月二十二日寅時上御誠正閣吏兵房承旨入侍時左承旨李亨元右副承旨洪檍假注書趙台榮記事官金祖淳記注官承膺祚記事官李宗烈以次進伏訖上曰吏兵判入侍賤臣承命出與吏曹判書尹蓍東兵曹判書金履素偕入進伏上曰今夜之雨挽近所無所經道路何如蓍東曰川邊石築多有頹圮處矣上曰城內受災如此外邑農形必多致損言念民事誠可悶矣蓍東曰然矣上曰卿等今旣登筵如有稟達之事仍爲陳奏可也蓍東曰今都目大政各岐仕滿應遷者相避及未準朔監察禁府都事戶曹刑曹工曹漢城府郞官平市署官員五部都事各司久任時推人員竝擬何如上曰依爲之出擧條蓍東曰四館陞出六品時例有九處講後遷轉之規而承文院褒貶如或有故過限則四館積滯不可不慮故自前雖未經九處講亦有陞六之規矣今春夏等褒貶不得爲之故當出六品者未免積滯依例遷轉何如上曰依爲之出擧條蓍東曰守令多窠今當差出而未準朔禁軍將及領將邊將虞候守令察訪竝擬何如上曰依爲之出擧條蓍東曰蔭仕六品官之經一考後陞品者每於過都政後照擬而見今在職者絶無昨冬出六之人故五品官無以推移備擬今番則未經一考之人雖於都政勿拘陞擬何如上曰依爲之出擧條蓍東曰會寧府使今當差出而堂品中可擬之人乏少堂上他道閫帥守令竝擬何如上曰依爲之出擧條蓍東曰臺諫及玉堂闕員今當差出而擬望之人乏少外任竝擬何如上曰依爲之出擧條蓍東曰旌義縣監李甲龍限麥秋仍任差代時遞付京職事有下敎矣今政窠窄依例送西待窠調用何如上曰依爲之出擧條履素曰各道營將中軍虞候今當差出而擬望之人乏少未準朔守令竝擬何如上曰依爲之出擧條履素曰訓鍊院正陞資之代今當差出而擬望之人乏少未準朔守令竝擬何如上曰依爲之出擧條履素曰今番私賑人上來者依昨年例次次收擬何如上曰依爲之出擧條履素曰景福將或有老病或有在外竝改差何如上曰依爲之出擧條上曰尙瑞院官員閤外待令事分付宗烈承命出傳命吏兵判先退命書傳敎曰兩銓守令邊將初仕擇擬忠臣子孫及戊申軍功人松都西北人亦爲收用遐方求仕人可合試用一體排擬又命書傳敎曰旣無履歷且經賙救此時守令難付生手南陽府使徐英輔改差更爲擬入命退承史以次退出
정조 11년
丁未六月二十二日卯時上御重熙堂左副承旨入侍時左副承旨趙衍德假注書趙台榮記事官李宗烈記注官承膺祚以次進伏訖上曰講義如已來到卽爲持來賤臣承命出持入上曰兵判入侍事分付賤臣承命出與金履素偕入進伏上曰今有餘窠乎履素曰只餘宣傳官摠經二窠矣上曰此則後日政差出可也上曰都政後政官例欲遞免是可悶矣履素曰今此仰陳極涉惶悚而揆以私情一時爲悶矣上曰鞫廳方始少待收殺以爲請免可也仍命退諸臣以次退出
정조 11년
行都承旨沈豐之坐左承旨李亨元坐右承旨李時秀坐直左副承旨趙衍德坐直右副承旨洪檍坐同副承旨洪仁浩坐注書金孝建仕一員未差假注書趙台榮仕直事變假注書張錫胤仕
정조 11년
傳于沈豐之曰禮房承旨馳詣永寧殿奉審摘奸以來
정조 11년
傳于李亨元曰吏兵房承旨與守令邊將初仕復職人入侍
정조 11년
以京畿監司狀啓通津等七邑人物渰死事傳于趙衍德曰去晦今初形止今始報來已極稽忽部內猶且夥然況一道幅員之大乎前此申飭之下外邑擧行之怠慢尤極痛駭身爲守土之臣民命死傷睯不致察則何責乎生人之撫摩令道臣別關嚴飭俾各躬審村閭死傷卽施恤典漂頹別加顧助仍以形止報來後狀聞似此申飭何待朝令當該監司徐有防從重推考沿邊諸邑方欲別遣摘奸以考勤慢亦令知悉近道如此三南可知四道道臣處竝自政院措辭下喩俾體先甲之諭無或如前怠忽
정조 11년
臺諫前望單子入之持平金聲準柳頤玄大司諫李昌漢獻納洪樂恒落點
정조 11년
洪檍啓曰守令署經事命下矣諫院則纔已署經憲府則大司憲尹承烈牌招啓辭未下持平金聲準柳頤玄牌不進罷職傳旨捧入執義一員掌令二員未差無以備員署經云何以爲之敢稟傳曰違牌臺諫只推與大司憲牌招卽爲署經
정조 11년
傳于李時秀曰坐直承旨入侍
정조 11년
洪檍以吏曹言啓曰受由上京守令今日內下送後草記事命下矣淳昌郡守洪守榮纔已下往瑞興府使沈公猷謂以母病危篤勢難離捨屢度催促終不發程云矣敢啓傳曰情理旣如此改差
정조 11년
沈豐之以吏曹言啓曰卽接忠淸前監司金光默移文則保寧縣監牒呈據光陵參奉鄭赫臣呈狀內獲奉吏曹關文伏覩聖敎惶恐感泣而老病日添十分危劇萬無登途致達之望以此枚報營門以爲轉移該曹趁速啓遞云病情旣難登程除拜已過三朔陵官之許久虛縻誠爲未安今姑改差何如傳曰允
정조 11년
李亨元以分兵曹言啓曰慶熙宮西所衛將姜游所告內元武門外小松木一株連根倒仆開陽門東邊宮墻一間半許武德門東邊二間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
洪仁浩以賑恤廳言啓曰因漢城府民家頹壓人物致斃別單判付內恤典考例擧行事分付該廳形止仍令草記事命下矣北部甑山里契幼學朴世永家舍頹壓世永身及其妻沈氏外孫尹末金同姓五寸姪十二歲兒合四口致死南部漢江契良人元福成家舍頹壓仍又致死以上家舍頹壓兩戶恤典各錢二兩式致死五人恤典各錢二兩布一疋式依例題給之意敢啓傳曰知道
정조 11년
洪仁浩以賑恤廳言啓曰因漢城府民家頹壓人物致斃別單判付內恤典考例擧行事分付該廳形止仍令草記事命下矣中部衣廛一契居巡廳軍士李春根家舍頹壓其妻良女崔召史致死西部古巡廳契居良人金二貴家舍頹壓仍又漂死僅爲拯得靑城君契居良人金允福家舍頹壓其子四歲兒致死東部景慕宮二契居良人金繼得家舍頹壓其妻母同生弟良女黃召史致死以上頹壓四戶內金繼得家舍頹壓則前日已蒙恤典置之其餘三戶頹壓恤典各錢二兩式上下致死四人恤典各錢二兩布一疋式考例分給之意敢啓傳曰知道
정조 11년
刑曹啓目粘連李命寬嚴刑一次後以不得更溷天聽之意嚴飭放送何如判付啓名雖爭辯山地事係倫常乙仍于所以遍問於入侍備堂各陳意見者此也諸說與道啓曹啓大體無甚異同今不必强別主客於疑怪之案依道啓施行爲有矣兩隻俱在本地方今番査事爲第三次渠以邑倅且兼査官則早旣不能明決而息鬧今於特敎之下漫漶爲辭周遮本事敢以似是似非之說無難枚報致此轉聞者寧有如許紀綱若此則幺麽山訟將自朝廷決給乎該府使金養和罷黜參査是在肅川府使李潤慶爲先從重推考自本曹發緘取招以聞爲良如敎
정조 11년
院啓司諫洪聖淵啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情夬施當律請新除授正言朴師默時在原春道原州地司憲府持平曺霖時在京畿富平地請竝斯速乘馹上來事下諭答曰不允下諭事依啓
정조 11년
兵曹判書金履素疏曰伏以臣拖到于今挨過兩大政是豈臣始料之所及哉以臣魯莽之質鈍滯之見初不當擬議於本兵之任而遭際聖明感激恩數臣於是徒知死生夷險之不避未知量己度力之是能唐突冒應因仍盤礴國事之僨誤多矣廉隅之都喪極矣向來辭章寔抽腎腸尙庶幾從欲之天俯賜鑑諒畢竟還給之敎極其嚴截臣心之惶霣抑塞歷日靡定惟是昨日大政卽臣卸解擔負之時故呈告退伏只以獲蒙準許攢手以祝一宿纔經召牌旋臨仍有行公之命臣之狼狽失圖姑捨是駭衆聽而拂群情其將愈往而愈惑此豈淸朝之細故也哉且此時丐免臣雖愚迷豈不知萬萬未安而妨賢之譏尸祿之誚實無抗顔復出之望玆敢瀝血仰暴崇嚴伏乞聖明卽許鞶帶之遞俾重任無曠仍治臣瀆擾之罪以肅朝綱焉臣無任屛營祈懇之至答曰省疏具悉行且曲諒何論遲速卿其勿辭行公
정조 11년
趙衍德啓曰兵曹判書金履素疏批已下更卽牌招何如傳曰允
정조 11년
右參贊尹塾疏曰伏以日月迅駛文孝世子邸下祥月已改臣民悲冤之痛愈久而彌新伏況我殿下止慈之情如燬之慼撫時觸物倘復如何仍伏念臣從前喪哀流離屢觸畏日伏暑成祟每當炎節便成癃疾今年澇熱又添一祟冷痰挾暑積凝胸腹上吐下泄脹氣浮高方其苦痛奄奄若頃刻待盡者于今二十有日頃於摠府恩除之下不敢引病遲回力疾叩謝更成越添歸家昏窒別症交攻方此叫楚之中差臣永寧殿秋享大祭亞獻官名帖俄到誓戒隔日肄儀又迫臣自量病情萬無舁病隨行之望且無時月迺可之勢玆敢不避死罪疾聲仰籲於天地父母之前伏乞聖慈俯燭臣病重實狀亟命變通仍治臣瀆擾之罪以肅朝綱以安私分千萬伏祝臣無任屛營祈懇之至答曰省疏具悉許令該曹付標卿其勿辭行公
정조 11년
丁未六月二十三日卯時上御誠正閣都承旨右承旨吏兵房承旨與守令邊將初仕復職人入侍時行都承旨沈豐之左承旨李亨元右承旨李時秀右副承旨洪檍假注書趙台榮記事官李相璜金祖淳朔州府使韓聖養甲山府使黃泰彦穩城府使鄭潤弼南陽府使王漢禎肅川府使林永老明川府使李敬進德源府使崔重敎永同縣監徐有容結城縣監魚錫齡金化縣監魚在沼江陵縣監孟至大高敞縣監申偗興德縣監蔡顯一利城縣監鄭達新旌義縣監吳允國順川郡守李堯憲英陽縣監李永瑗麟蹄縣監吳彦謨禮曹佐郞李果司僕僉正金載華掌苑別提金正淳司圃別提金致說引義任希鐸思陵參奉申文顯肇慶廟參奉洪養默翼陵參奉南省老典獄參奉曺允植金猷行群山僉使李宗胤德積僉使金兌潤蝟島萬戶徐尙郁臨淄僉使趙東準花梁僉使林春興牛峴僉使金鳳瑞鎭東萬戶盧尙樞羅暖萬戶金昊吉南桃浦萬戶田春光金甲島萬戶朴興彩水口萬戶宋錫祚山羊會萬戶車信復豐山萬戶康思周阿吾地萬戶韓熙鎭薺浦萬戶元龍瑞古突山別將石鍊郁保山別將吳性珪金城別將郭鳳憲慈母別將兪萬禧大峴別將金光裕雙靑權管吳泰柱小坡兒權管尹光瑞武兼申百祿部將洪哲陳義行守門將李思熤韓性敬閔宅永李弘弼以次進前訖上曰守令陞殿邊將立階下以次進對可也聖養等進伏上詢職姓名聖養等以次仰奏訖先退上曰邊將職姓名承旨問奏可也宗胤等以次仰奏訖先退命書傳敎曰有句管事兵曹判書金履素牌招使之行公命退承史以次退出
정조 11년
丁未六月二十三日卯時上御重熙堂左副承旨入侍時左副承旨趙衍德記事官金孝建尹行任金祖淳以次進伏訖上曰昨日都政吏兵批出六未付職者書入事分付上曰兩司闕記亦爲書入可也賤臣承命出傳上曰今日似有涼意仍此開霽則幸矣衍德曰自今始有晴意矣命退承史以次退出
정조 11년
丁未六月二十三日未時上御重熙堂右承旨入侍時右承旨李時秀假注書趙台榮記事官李相璜金祖淳以次進伏訖上命書傳敎曰雨後農務方殷此時守令不可一刻曠官新除授守令皆令不多日內辭朝兩司不得備員無以署經云引避及在外臺諫許遞與未差之代前望單子入之待下批牌招署經又命書傳敎曰以他道守令移拜者使之除辭朝以其赴任之便近而近來則除朝辭者遲滯反有甚於自京下去事極無謂此後無敢如前事嚴飭愆期赴任者依辭朝守令之限後赴任例狀聞論罪事令該曹分付諸道命讀公事仍書判付訖命退承史以次退出
정조 11년
丁未六月二十三日申時上御重熙堂坐直承旨入侍時左副承旨趙衍德假注書趙台榮記事官李相璜金祖淳以次進伏訖上曰兵判入侍賤臣承命出與金履素偕入進伏上曰忠壯將有在外人乎履素曰在外人果多矣上曰在外人竝改差可也上曰摠府只一人每入直是何故也履素曰摠管之任人皆厭避故番次每患苟艱矣命書榻敎曰受由及未肅拜摠管許遞仍敎曰此後摠管呈辭勿爲捧入可也命退承史以次退出
정조 11년
行都承旨沈豐之病左承旨李亨元式暇右承旨趙衍德坐左副承旨洪明浩坐右副承旨李謙煥坐直同副承旨李敏采坐直注書金孝建仕一員未差假注書趙台榮仕直事變假注書張錫胤仕
정조 11년
李謙煥啓曰同敦寧鄭述祚除拜後過三日不爲出肅依定式推考警責仍卽牌招察任何如傳曰允
정조 11년
趙衍德啓曰合辭體重兩司備員則三更前例不得無端闕啓今日憲府臺諫承牌之後諫院行公臺諫所當循例詣臺而屢度催促終不入來以至闕啓之境揆以事體誠極未安司諫洪聖淵獻納洪樂恒竝推考何如傳曰允
정조 11년
趙衍德啓曰合辭方張之時諫院無詣臺之員事甚未安未肅拜呈告人員竝卽牌招何如傳曰允
정조 11년
承旨前望單子入之洪明浩李謙煥李敏采落點
정조 11년
以漢城府民家頹壓別單傳于李敏采曰恤典考例分等擧行後草記以漢城府民家頹壓別單傳于李敏采曰恤典考例分等擧行後草記
정조 11년
李謙煥以弘文館言啓曰新除授應敎鄭萬始卽爲牌招察任何如傳曰允
정조 11년
以應敎鄭萬始牌不進罷職傳旨傳于李謙煥曰只推
정조 11년
洪明浩以兵曹言啓曰新除授阿吾地萬戶韓熙鎭老母今年七十八歲法不當遠離赴任呈狀乞遞邊將之親年七十五歲以上者許遞其任載在法典依例改差何如傳曰允
정조 11년
李敏采以兵曹言啓曰禁衛營敎鍊官禁軍遞兒窠今方有闕矣依節目禁軍別將與該營中軍眼同試取以其居首者塡差之意分付何如傳曰允
정조 11년
洪明浩以兵曹言啓曰卽接西所衛將朴來迪牒報則永肅門外北邊長松一株今因雨水拔根顚仆云令該所依例斫去之意分付何如傳曰允
정조 11년
李謙煥以分兵曹言啓曰慶熙宮西所衛將李漢一所告內崇義門北邊宮墻一間許因雨頹圮云令繕工監爲先以把子堅實圍排待晴卽爲修築而御營廳入直校卒各別申飭嚴加巡察之意敢啓傳曰知道
정조 11년
李敏采以賑恤廳言啓曰因漢城府人家頹壓漂失別單判付內恤典考例分等擧行後草記事命下矣北部字內人家頹壓四戶南部字內人家頹壓六戶中部字內人家頹壓一戶東部字內人家頹壓十八戶西部字內人家頹壓十五戶漂失四戶合頹壓四十四戶漂失七戶恤典各錢二兩式上下其中殘獨戶七戶依日前江村別恤典例各加空石十立式別爲分給之意敢啓傳曰知道
정조 11년
司諫洪聖淵啓曰臣於昨日詣臺時以憲府不備只傳院啓承批出去矣晩後新除兩司旣已承牌入闕則雖致日暮例當合辭傳啓而今始聞之則喉院以合辭闕啓至有混請問備之擧懲討方張之時無端闕啓大損臺體臣何敢以委折之未卽聞知有所自恕而晏然仍冒於臺次乎請命遞斥臣職答曰勿辭亦勿退待
정조 11년
獻納洪樂恒啓曰臣於見職夫豈有一分堪承之望而只緣獄事方張署經有命他不暇顧章皇出肅而卽伏聞以合啓事喉院忽有請推之擧臣心之惶蹙愧悚靡所容措臣於昨日肅謝後坐待憲臺之入來以爲合辭之地畢竟憲臺違牌未免退歸矣薄暮後院吏忽以憲臺之已肅謂有合辭來傳承宣之言而時則禁扃已閉三更將迫臣來詣闕門之外以禁門請鑰旣極惶悚一日之內無牌再詣亦甚顚倒往復該房則乃以屢度催促終不入來之意張皇論啓臣雖譾劣豈不知合啓之一日闕啓萬萬未安而臺閣去就亦有體例旣退之後請鑰詣臺求之院中古事實無其例臣之據例往復事體則然而該房之以此請推誠未知其何所據也此莫非臣平日言行不能見孚於同朝之致尙誰尤哉今於召牌之下雖不得不冒昧承命以此情踪萬無一刻冒居於臺次之望請命遞斥臣職答曰告君之辭不宜飾非況三更前無得姑停自是設臺閣以後流來不易之規則爾以昨日出肅詣臺之人不待僚員之再牌徑先出去已甚駭怪合啓體重則日暮詣臺之謂無前例尤極訝惑今日朝綱雖曰無餘地所謂啓辭人皆規避而爾則抑獨何心乃敢當爲而不爲以萬不成說千不近似之事張皇來避如爾者無難若此他尙何說若此則莫重合啓古規自爾手壞了乎爾則本職爲先遞差下義禁府拿推
정조 11년
三司合啓大司憲尹承烈司諫洪聖淵持平金聖準柳頤玄校理柳孟養魚用謙副校理李洪載修撰韓用龜金熙采副修撰洪樂貞啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允一行刀割
정조 11년
兩司合啓大司憲尹承烈司諫洪聖淵持平金聖準柳頤玄啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請還寢李觀源定配之命更令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請物故罪人國榮亟施孥籍之典請梟示罪人明謙亟施孥戮之典請逆復庶子好石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙亟施孥戮之典答曰不允
정조 11년
府啓持平金聖準啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春島配安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情請醫官朴春源刊名內醫之案請別軍職田文顯亟命汰去答曰不允田文顯事如是持難極爲未妥矣
정조 11년
院啓司諫洪聖淵啓曰大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情夬正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施孥戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島置罪人趙時偉亟令王府設鞫嚴問期於得情請島配罪人韓采更加嚴鞫期於得情快施當律答曰不允
정조 11년
同敦寧鄭述祚疏曰伏以臣伏奉歲初疏批惶悚摧咽實不知措躬之所夫父子主恩君臣主義臣之悲冤雖自謂十倍他人而惟殿下則上有宗社之重下係生靈之望其所痛冤而焦遑又豈可與臣等比哉如有爲東宮湔讎之道必不待臣等之言無狀如臣旣未殉身而下從又復訴哀而貽慼死罪死罪第此事不得請則不可止者玆敢不避煩猥更伸前說惟聖明少垂察焉臣伏聞聖敎每以疑無指的爲難覈之端而臣則以爲疑有指的惟此峻劑之妄用乳道之經斷其心術之涉疑情迹之殊常不待明者而可知而每慮楚獄之多濫必欲梁事之勿問此臣等所以腐心痛骨寧欲無生者也蓋自丙申以來亂賊無歲無之而聖心至仁王法或屈徒聞解網之禽反漏呑舟之魚以至逋逃尙萃於淵藪芒刃易缺於髖髀終使罔極之變上及延頸之地臣恐此輩自知其罪徑先斃死如石貞必烈輩則究問之路絶矣後雖悔之亦無及矣以殿下日月之明何不念及於此而尙爲此泄泄也伏願廓揮乾斷誕降明旨亟命嚴覈快洩神人之憤焉仍伏念臣本樗櫟之賤而景迫桑楡之暮也前後恩榮莫非不敢當之殊眷而除職之命至及賤息凡今宰執非無昔日之宮僚而雨露之恩偏萃一身每念恭默閣入侍之日躬襯尺衣有若家人之相視書講初筵復見聖祖之故事臣於公退之後父子兄弟指天爲誓庶效塵刹之報於他生之緣而一瞬之頃萬事都休自是以來臣身存心死居常忽忽如狂如癡而臣又命途奇窮臣之子蒙恩除職者不幸作故臣以垂死之年上念宗國之孤危下憫身世之悲涼益無生世之念有時盥閱宸章雲漢昭回披看緋衣天香猶襲而寢床舊書今爲殉葬之具輯要一冊空作蠹魚之蝕一念到此肝腸欲裂聲淚俱逬豈復有束帶供仕之意而惟此分司之職密邇魂宮日夕瞻依不敢以疾爲辭奔走持被已數月餘矣向來食物衣資之命又出常格之外村里聳觀闔門感祝而今此敦府新銜又復踵臨種種恩私祗切兢惶第玆敦銜係是前日所已叨而以臣敦寧限盡疏籲而遞免者也其不可冒膺與前無異伏乞亟命變通以存格例不勝萬幸且伏念臣之至今遲徊誠以魂宮之祥事未過臣民之服制在身時參陪祭之班少伸悲苦之情未敢以丐閑一事仰陳者且有待耳今則祥事已過矣服制已闋矣在朝廷無所事於留臣臣亦無所事於在朝惟願速死歸侍孝昌墓而已古之人臣審於出處之義者或陳力就列不能則止或陳善納誨不用則去或年衰病痼而乞身者有之或官高位滿而避盈者有之而今臣求退之請實有異乎人者其在自靖之道惟有謝絶人事屛伏窮廬以效前修是亦報效之一道也臣聞七十致死禮訓昭然臣之狗馬之齒今已七十有七矣其視禮限則已過七年之多而祗緣臣人微官卑尙此泯默耳第念國朝設置旣有十五員之多又有正三品以上之限臣雖疲劣以此仰聞或不至大罪又況先朝以亞卿而得此請者非止一二人儻蒙天地父母曲諒衷悃特許休致之懇則在聖朝盡禮使之道在微臣遂畢義之願臣當身處南畝甘作齕草之牛心懸北闕擬效含珠之蛇此又臣至榮而大幸也昔眞德秀之言曰人固有讀書而不識字者如翟方進不識進退字蓋譏其苟且淟涊不能斂退於當退之時也臣少日讀書粗辨魚魯今若當退而不退則是眞翟方進之不識進退字者也伏乞聖慈曲諒微懇俾微臣少知進退字則臣雖死之日猶生之年也臣不勝受恩感激臨疏涕泣不知所云無任屛營祈懇之至答曰省疏具悉卿何貽慼予心揆以天理人情寧或當問不問乎懸車之懇非不欲從施博償資益之勞而卿之筋力尙旺更俟秋冬來請本職敦寧在公格自在當遞所請依施卿其勿辭行公
정조 11년
丁未六月二十四日巳時上御重熙堂承旨入侍時右承旨李時秀記事官金孝建李相璜金祖淳以次進伏訖上命書傳敎曰月初祈晴之後竊冀仍此快霽伊後晴日旣鮮三昨之雨通宵大霔迄此乍晴旋注痒稼固萬萬切悶而民舍之漂頹人命之墊沒尤用矜惻言念及此不遑寧處祈晴之擧何拘前例有無且聞六月祈晴月再祈晴俱多已例四門禜祭不卜日今再明間當受香獻官以承旨差遣諸執事另擇祭物精備事分付午後雖有晴意快霽亦未可必祭物陪進及諸執事淸齋更觀夕後日氣待下敎爲之諸執事皆以入直官員塡差以待快晴事分付又命書傳敎曰右承旨右副承旨同副承旨許遞前望單子入之待下批牌招察任命退諸臣以次退出
정조 11년
行都承旨沈豐之坐直左承旨李亨元坐右承旨趙衍德坐左副承旨洪明浩坐直右副承旨李謙煥坐同副承旨李敏采坐注書金孝建仕一員未差假注書趙台榮仕直事變假注書張錫胤仕
정조 11년
李亨元以都摠言啓曰今日入直內三廳武兼禁軍及軍兵等中日習射請出標信傳曰知道
정조 11년
李亨元以備邊司郞廳來言啓曰今日賓廳日次而領議政金致仁身病未差左議政李在協右議政兪彦鎬無時急稟定事不得來會云矣敢啓傳曰知道
정조 11년
傳于洪明浩曰下直守令留待
정조 11년
傳于李謙煥曰下直守令入侍
정조 11년
傳于沈豐之曰左承旨右副承旨入侍
정조 11년
傳于洪明浩曰京畿監司明日來待
정조 11년
備忘記穩城都護府使鄭潤弼牛峴僉使金鳳瑞山羊會萬戶車信復豐山萬戶康思周水口萬戶宋錫祚鎭東萬戶盧尙樞下直各長弓一張長箭一部片箭一部筒兒一箇賜給
정조 11년
以承旨房望傳于洪明浩曰仍
정조 11년
以吏曹判書尹蓍東再度呈辭傳于洪明浩曰再經都政不可更責許遞
정조 11년
傳于洪明浩曰吏曹判書前望單子入之
정조 11년
傳于沈豐之曰都承旨與吏兵批政官入侍
정조 11년
傳于李謙煥曰未肅拜兵曹堂上許遞今日政差出
정조 11년
有政吏批判書未差參判李秉模參議李集斗右副承旨李謙煥進以李英胄爲尙瑞副直長林栽洙爲中和府使金永聃爲繕工副奉事朴祐源爲兵曹參判曺允大爲刑曹參議
정조 11년
兵批判書金履素進參判未差參議柳誼病參知李夔入直進左承旨李亨元進以李𡊠雲峯君杺爲都摠管柳義養爲副摠管沈有鎭安翼濟爲同知李商采爲都摠經歷洪龍僖爲都事朴應浩爲訓鍊僉正吳載衍爲主簿李彦敬爲宣傳官尹衡東爲宣傳官具達遠韓聖模金志學爲武兼閔有洙爲神光僉使朴輔文爲阿吾地萬戶同知單林輔天僉知二單朴性淳李遠炳副護軍鄭益祚成鼎鎭李太亨副司直徐晦修鄭述祚李時秀洪檍洪仁浩朴天衡林蓍喆沈銖曺霖副司果朴師默尹光顔權訪李祉源辛翊寧崔東起副司正趙台榮
정조 11년
以瑞興府使望筒傳于李謙煥曰承傳人中擬入
정조 11년
再政以鄭萬始爲執義李顯靖鄭景祚爲掌令李庚運爲獻納張至冕沈能翼爲正言申大龜爲景慕宮令李昌會爲瑞興府使
정조 11년
玉堂前望單子入之校理洪聖淵副校理林道浩修撰嚴思憲副修撰成種仁兪漢謨落點
정조 11년
傳于沈豐之曰順天府使茂長縣監之代各別擇差待下批當日辭朝此外新除守令亦令不多日內下送今日政新除授兩司與行公諸臺待開門牌招守令使之署經
정조 11년
傳于沈豐之曰守令署經有命今日政新除兩司中在外人員許遞詞訟劇地亦難等待其上來刑曹在外堂上亦爲許遞
정조 11년
李謙煥以兵批言啓曰前大興山城中軍李弼培旣己未赴任遞改則所授加資不可仍置依例還收之意敢啓傳曰知道
정조 11년
傳于洪明浩曰新通後與時仕通隔擬望已有定式今番出六窠甚窄僉正朴應浩與內乘吳文常相換朴應浩本職改差差代事分付
정조 11년
三政以鄭益祚爲順天府使金熙朝爲茂長縣監金喜慶爲平丘察訪洪成源爲靑丹察訪任聖說爲德川郡守洪文泳爲刑曹參議兪鉉章爲分兵曹佐郞權裕爲掌樂正金文淳爲同敦寧李思祚爲司諫辛翊寧爲禮賓主夫崔泰起爲引儀閔升龍爲奉常主簿兪靖柱爲永陵參奉朴右源爲光陵參奉
정조 11년
兵批以閔百履鄭勗世爲兼司僕將吳文常爲訓鍊副正申若文爲僉正元宅鎭爲都摠經歷吳載衍爲都事白慶周爲訓鍊判官加設李默運爲主簿方宗規爲武兼趙宅鎭爲大興中軍金重得爲宣沙浦僉使石鍊郁爲平薪僉使同知單張爾良僉知三單朴長潤金鍾義金命俊
정조 11년
傳于沈豐之曰今因德川倅移擬思之故忠臣奉祀孫今無在職者前縣監林泰遠待窠復職調用事分付銓曹
정조 11년
四政以李重爲兵曹佐郞徐宗和爲順懷墓守衛官延東源爲昭顯墓守衛官南必錫爲監察元宅鎭爲居昌府使尹光顔爲宗簿主簿宋欽書爲軍資奉事西學訓導單安重默
정조 11년
兵批以洪繼哲爲訓鍊僉正尹守範爲都摠都事金致淇爲訓鍊主簿尹興商爲所巳萬戶吳命堅爲古突山別將兼內乘單朴應浩前大興中軍李弼培今降禦侮大興中軍趙宅鎭今加折衝金魯岳爲都摠經歷李東榮爲都事李默運爲中樞都事鄭宅慶爲訓鍊主簿白慶周爲訓鍊僉正加設同知單安光禧副司果朴應浩李彦煐爲都摠都事安百漢李宗爀爲訓鍊主簿鄭治臣爲部將陳啓祜爲守門將權玭爲訓鍊判官加設同知單全信采李觀成爲宣傳官尹養儉爲武兼李亨復爲訓鍊主簿宋綸源爲部將鄭宅休爲宣傳官同知單金樂一司直尹蓍東朴祐源魚用謙司果韓用龜洪樂貞尹光普
정조 11년
以正言望筒傳于李亨元曰侍從守令朔數最久中內擬
정조 11년
傳于沈豐之曰吏批出六窠未區處者一人云宗簿主簿尹光顔自當爲郞署改差使之今日政區處
정조 11년
五政以崔烜爲掌令尹九宗爲正言洪秉瓚爲兵曹參判黃基厚爲永禧殿參奉徐郁修爲正言權訪爲宗簿主簿睦萬中爲泰川縣監
정조 11년
傳于洪明浩曰私賑人上來今不必遲待畢到限三四人五六人隨卽草記事分付
정조 11년
傳于洪明浩曰左副承旨與下直守令入侍
정조 11년
以田光羽囚單子傳于洪明浩曰保放
정조 11년
沈豐之以弘文館言啓曰新除授副校理林道浩時在全羅道茂長縣任所副修撰兪漢謨時在順天府任所經筵入番事緊請竝斯速乘馹上來事下諭答曰依啓
정조 11년
洪明浩以戶曹言啓曰卽接廣興倉所報則三月四月五月六月七月五朔頒祿次倉官進去于東大門外判府事趙璥所住處請受祿牌則不爲出給云何以爲之敢啓傳曰更爲輸送
정조 11년
李敏采以戶曹言啓曰今十九日點檢漕船分劃各倉矣廣興倉所報內法聖倉國字漕船一隻二十二日前進軍監之際爲風雨所駈退逐黑石灘撞觸他船船體致傷仍爲沈水云故事甚驚駭發遣本曹正郞臣鄭昌老與軍資監直長臣尹聚東廣興倉奉事臣趙鎭寧使之眼同摘奸卽令鉤拯則兩日拯出米爲七百六十六石十一斗五升四合太爲二百九石故取考都案則元稅米五百五十八石六升五合太二百四十五石壽進宮免稅米一百四十八石七斗四升內需司免稅米十七石十二斗一升四合明禮宮免稅米六石七斗監色沙格等處査實取招則元稅與宮納一如都案所載而此外有戶曹作紙役價米十二石倉作紙役價米四石騎船糧米十八石雜費米十一石云以其所拯之米太比諸所載之元數則都合米七百七十五石十二斗一升九合內未拯爲九石六升五合太二百四十五石內未拯爲三十六石矣漕船之京江臭載事未前有拯米區處他無其路依年前站船拯米例軍廣兩倉貢人處逐等計減次卽爲分給各宮免稅米亦當於等米出給時分數移送而當此潦雨水漲之時點檢諸船擧皆安泊莫敢前進則獨此國字船之冒風輕發致此覆沒者究其情跡固已痛駭而未拯穀之至於四十五石者尤極殊常近來船漢輩奸僞百出國穀幻弄無所不至不可以未拯之數少有所容貸該船監色沙格竝移送秋曹嚴刑究問未拯穀物刻期督捧領運差使員田光羽雖經點檢尙未上納方在未竣事之前則不能檢飭之罪在所難免令該府拿問處之何如傳曰允京江臭載事未前有誠如卿言船格則請付刑曹究問一依外邑本地方例獨於該官論罪一事不勘不用心之律此雖小事刑政未免倒置卿則推考當該官員依地方官例問于該曹捧傳旨可也
정조 11년
李敏采以賑恤廳言啓曰因漢城府民家頹壓別單傳曰恤典考例分等擧行後草記事命下矣南部眞梳里契別破陣金仁得東部中浪浦契良人金卜山陵軍玄必尙良人金淸金等四戶家舍頹壓恤典各錢二兩式依例上下之意敢啓傳曰知道
정조 11년
洪明浩以義禁府言啓曰前大興中軍李弼培拿來嚴覈明正其罪事傳旨啓下矣李弼培以德源府使時在任所云依例發遣府書吏拿來何如傳曰允
정조 11년
府啓持平柳頤玄啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島置罪人趙時偉亟令王府設鞫嚴問期於得情請島配罪人韓采亟令王府更加嚴鞫期於得情請醫官朴春源刊名內醫之案請別軍職田文顯亟命汰去答曰不允田文顯事如是持難極爲未妥矣
정조 11년
丁未六月二十五日卯時上御熙政堂左承旨右副承旨與下直守令入侍時左承旨李亨元右副承旨李謙煥假注書趙台榮記事官李相璜金祖淳朔州府使韓聖養甲山府使黃泰彦穩城府使鄭潤弼肅川府使林永老德源府使崔重敎明川府使李敬進順川郡守李堯憲永同縣監徐有容結城縣監魚錫齡金化縣監魚在沼江陵縣監孟至大高敞縣監申偗興德縣監蔡顯一利城縣監鄭達新旌義縣監吳允國英陽縣監李永瑗麟蹄縣監吳彦謨以次進前訖上曰守令以次進前聖養等進伏上曰爾等下去善爲也永瑗進伏上曰爾父在於何處乎永瑗曰今方上京矣上曰下去善爲也允國進伏上曰何年入仕乎允國曰辛丑六月政以取才居首爲之矣上曰本島設賑方張爾其從速下去善爲調賑可也仍命讀宣諭別諭訖命退命書吏曹判書再度呈辭判付訖仍命書傳敎曰政官牌招開政又命書傳敎曰玉堂在外及兼帶問郞人許遞前望單子入之待下批牌招命退承史以次退出
정조 11년
丁未六月二十五日巳時上御重熙堂都承旨與吏兵批政官入侍時行都承旨沈豐之假注書趙台榮記事官李相璜金祖淳兵曹判書金履素吏曹參判李秉模參議李集斗以次進伏訖上曰吏兵批政望依都政例以次入啓可也履素等曰當依下敎爲之矣上曰卿等有何所奏乎履素曰別無仰奏矣命書榻敎曰在外禁軍將及五衛將私賑人外改差又命書傳敎曰平薪僉使曺允大靑丹察訪沈能翼今日政內遷伊時聞已到未免混勘平丘察訪張至冕亦令今日政內遷又命書傳敎曰禁旅卽殿前親軍積仕何如勞苦何如而近日收用每在營校之後且因窠窄收用未過所報之半渠輩實無抑鬱之心乎朝家每加軫念前此必皆作窠區處況今政窠窄甚於昨冬乎承宣邊將窠近人作窠以禁軍久勤中陳仕人今日政收用事分付又命書傳敎曰今日政備擬如有遷轉或序陞窠勿稟擧行事分付又命書傳敎曰分守門將之陞付加設主簿意在記勞兼欲不妨於時仕岐也然轗軻於此窠屢年不遷如白慶周之爲則是不惟無益而已當今窠窄之時豈無方便之擧至僉正權作加設階一窠與慶周次次陞遷而經都或外任中竝爲遷轉區處後加設窠勿施事分付履素曰各道私賑人今方次第上來其中南原閑良羅應祿以爲納租補賑寔遵其父之意豈有非分之望乎以其父方在罪謫該道監營以渠名啓聞而渠則曾已鄕解年纔卄餘三品賞典實所不敢云求禮進士王學曾以爲災年補賑不過以其産業之稍優自前屢行未敢有非分之望且世修擧業已爲小科今若因此濫被賞典則實非所願云此等以儒爲業者恐不必施以加資之典竝依其願今姑置之何如上曰羅應祿依下敎五衛將調用王學曾不但爲儒業聞亦居齋於太學云辭賞其意可取五衛將承傳置之相當職除授可也出擧條履素曰新除授大興中軍李弼培以有地處有履歷之人又於守令中朔數最多故陞擬堂上窠受點矣今始聞人所傳則昨年五月禮關頒布之後弼培禁止士民之會哭官門外者至有幾會還散之境問其委折則以關文中無士民會哭知委之事爲言終不擧行伊後第四日成服始許會哭云言出朝士事異風傳究厥所爲誠萬萬驚駭以臣聾瞽全不聞知矇然檢擬至於陞資誠不勝惶恐竢譴而旣聞之後不可容貸李弼培所帶中軍之任卽爲改差仍令該府拿來嚴覈明正其罪何如上曰出自朝士之口至有筵稟之擧査問脫空則從後收用亦未晩依爲之出擧條上曰尙瑞副直長不得爲出六耶履素曰有特敎則出六矣上曰然則以特敎陞六可也上曰昨日以後雨意快霽矣豐之曰然矣命書傳敎曰昨午以後雨勢快息今日又有晴色更觀一兩日若快霽則禜祭勿爲設行事分付命退諸臣以次退出
정조 11년
丁未六月二十五日申時上御誠正閣左副承旨與下直守令入侍時左副承旨洪明浩假注書趙台榮記事官李相璜金祖淳順天府使鄭益祚茂長縣監金熙朝以次進伏訖上曰守令進前益祚進伏上下詢職姓名訖上曰爾兄衰病近果何如益祚曰筋力凡節月異而歲不同矣上曰日昨疏批非謂永勿休退以姑俟之意示之矣益祚曰臣兄伏承批旨不勝感泣矣上曰順天自是水營鎭下邑事務必煩劇下去善爲也熙朝進伏上曰今以爾擇送下去後每事必與監司相議善爲也命退諸臣以次退出
정조 11년
行都承旨沈豐之坐直左承旨未差右承旨趙衍德坐左副承旨洪明浩坐直右副承旨李謙煥坐同副承旨李敏采坐注書金孝建仕一員未差假注書趙台榮仕直事變假注書張錫胤仕
정조 11년
沈豐之啓曰左承旨李亨元今日不爲仕進卽爲牌招何如傳曰許遞前望單子入之
정조 11년
沈豐之啓曰京畿監司徐有防依下敎來待矣傳曰入侍
정조 11년
以江華留守狀啓內軍器所藏上下庫舍等修葺事傳于趙衍德曰待晴待別軍職下去卽爲修補奉命之多日留滯貽弊可閔一兩日內可以畢役乎辛丑別置條未及輸置者及停役各年別置條同時運致此意回諭修補日字如不時急農歇時爲之似好酌量推擇內武庫外內帑各庫果無執頉處乎一體論理狀聞事回諭
정조 11년
沈豐之以春秋館郞廳以領監事意啓曰卽接江華府留守趙鼎鎭啓下狀本則藏史閣東北邊斑子今番長霖沾濕滲漏者凡爲三處云莫重史庫有此許多頉處事甚驚慮閣內事體尤異於閣外所當卽遣郞廳擇日修改而農時廚傳爲弊可閔姑令守臣從外修理閣內則秋成後依例遣史官一一詳審遍葺恐合事宜璿源閣雨漏處令該寺稟旨擧行何如傳曰雖曰斑子滲漏如可設梯自簷外可以修改則依茂朱例擧行否則依草記施行而問于守臣更使論理狀聞後稟處可也
정조 11년
沈豐之以宗簿寺官員以提調意啓曰觀此江華留守趙鼎鎭狀啓則璿源閣內北邊第一間童椽間雨漏一庫東邊窓壁內雨漏一庫樑上雨漏一庫油芚上顯有滲漏之㾗北邊正間童椽一箇腐傷中房下壁一處頹落北邊第一間大椽間仰壁一庫及北邊第三間大椽間仰壁二庫剝落今此雨漏有頉旣在閣內則待霖雨快霽不可不及時修改云矣璿閣內外如是漏傷至於油芚上滲漏尤爲驚慮稍待快霽卽爲發遣本寺郞廳以爲奉審後趁卽修改之地何如傳曰依茂朱例自外可以修改則卽爲修改否則依春秋館草記待秋成發遣郞官擧行可也
정조 11년
洪仁浩以摠戎廳言啓曰本廳壯抄左部右司右哨官金永勉身病猝重勢難察任改差何如傳曰允
정조 11년
洪仁浩以義禁府言啓曰時囚罪人田光羽保放事命下矣田光羽保放之意敢啓傳曰知道
정조 11년
判府事趙璥疏曰伏以臣積抱悲冤之痛轉入臲𡰈之域蹙蹙踽踽居然爲昭代之罪人矣噫言出衷憤而誠未能感動天聽名在仕籍而跡不敢出入京輦上無以報明王之殊知下無以全匹夫之微諒跋前㚄後進退俱礙跼高蹐厚兢惶冞切奔逬於郊鄕之間棲屑於草莽之中倏已半年于玆而時移事往君讎無討復之期日遠月忘人心有玩愒之習慈敎哀痛八域咸悲而義理晦塞三尺莫伸其可謂國有臣乎窮天至冤無路可洩百世公議無辭可解每一思惟不覺慟發於心而涕交於頤也乃者凶逆又出推鞫方殷憂虞之至雖不敢偃處田廬而奔問之行亦末由遽入城闉及夫史官傳諭參鞫有命猶復徊徨躑躅未免唐突趨承沬血之忱無以自效惶隕縮伏惟譴何是俟而意外奉使之命又下此際臣於是倘怳驚惑莫知所以自措也此誠我殿下至仁至慈雖如臣不忠之甚者猶不忍終棄於荒野畀以往役之責置之任使之列也苟非然者濟濟巖廊何患無人而乃以屛退跧蟄之蹤苟然充位於專對之重哉顧臣區區之義實有所不可承膺者人雖曰使役體重不宜他顧而臣則以爲身旣引廢勢難冒赴抑又念故相臣李畬之因事引嫌也有使燕之命而固辭不赴其疏有曰人臣奉命之義雖重士夫廉恥之防亦大旣退之後徒以遠役爲諉靦然復進則世間寧復有羞恥事乎又曰平時拭玉之行未足爲效國之節而但令四維之重歸於弁髦夫故相之所撕捱者特情勢之小者耳其言猶夫如此況臣自處之義又不啻什伯者乎至若賤疾之難强猶屬贅語而惟是眩發氣窒則兩脈隱而不見冷汗逬出如瀉喘促神昏若將垂絶幸而回甦者曾已屢矣人多目擊焉敢誣也情地旣如彼惶蹙疾病又如是癃痼其不堪冒應之狀日月之明想必洞燭之矣伏乞聖慈俯垂矜憐亟許鐫改臣出疆之任以重使事以靖私義千萬幸甚臣無任屛營祈懇之至答曰省疏具悉卿懇聞卿尙住近城之地方遣史官欲問行止際見辭本不以官職自居竝與往役而控引誠過且過矣然卿之衰病常所悶念豈必勒令作異域之行所辭使名特許準施卿須安心仍傳曰此批答遣史官傳諭于趙判府事
정조 11년
丁未六月二十六日卯時上御重熙堂右承旨與京畿監司入侍時右承旨趙衍德記事官金孝建李相璜金祖淳京畿監司徐有防以次進伏訖有防曰松溪石橋頹落處待水退令地方官修改事自政院奉承傳分付臣營而自臣營知委楊州使之擧行則該牧使洪義榮所報內松橋修改之役不但浩大本州以孔路劇邑公私俱竭物力辨出實無其路而往在癸卯重修此橋時自戶曹出給米錢於本州使之擧行云故枚擧邑牒移文戶曹則以爲癸卯之例未知如何而本曹初無捧承傳之事物力劃給非自下所可爲之意回移矣今此松溪橋頹落處待潦收卽當修改而物力難辦誠如邑報癸卯劃給旣有前例今亦依癸卯已例修改物力自戶曹參量題給以爲及時完築之地恐合事宜故敢此仰達矣上曰依爲之出擧條有防曰本道年例儒生公都會十月內左右道設場考試而都事以下參副試往來廚傳已爲難支之端而及到試邑三日開場衆官之支供一場之諸具該邑全當擧行其外如圍排等許多所入皆出於民間責應之際爲弊滋甚故每經都會民邑蕩殘一猶悶然況兩邑之同時竝行乎今以三南原春諸道言之每年四長官先期初擇後咸聚營門以爲試取者此非特州縣陞貢之義亦出於爲民邑除弊之擧也蓋其三日試取無異監試故毋論京外凡稱科場縻費輒以監試爲先則顧此畿甸視諸道極其殘薄而獨當一年兩次之監試反行諸道所無之大役民邑可矜之狀已無可言而且左右道程途或有脩夐處雖實才老儒之有名者難於遠地裹糧屢日赴擧率多因此坐停之歎而營門視列邑最爲均適儒生往來皆謂便近以此以彼在所當念而今不必另事變通一依四道例每年公都會講製自四長官旁照諸道規式參量儒生多寡酌定數爻先爲初擇後自臣營與都事及文官守令亦依他道例試取則事旣穩便弊歸自祛係是科制令該曹稟處何如上曰依爲之出擧條命退諸臣以次退出
정조 11년
丁未六月二十六日巳時上御重熙堂都承旨與營建郞廳入侍時行都承旨沈豐之假注書趙台榮記注官承膺祚記事官金祖淳營建郞廳李晩秀以次進伏訖上曰營建郞廳進前晩秀進伏上曰材木幾何運致耶晩秀曰幾盡運來矣上曰沈象奎家何當撤移耶晩秀曰七月當搬移矣上曰姑非時急徐徐移入可也上曰營建當在來春物役所入預爲措置可也命晩秀先退上曰昨日政便是都政參判爲政何如云耶豐之曰俱是公道云矣上問祖淳曰俄者傳諭時領相病狀何如祖淳曰比昨稍愈云矣命書榻敎曰惠慶宮進服加減歸脾湯前方中人蔘減二戔便香附減五分白茯神半夏酸棗仁加五分去苽蔞仁枳實加黃連五分十貼製入命退承史以次退出
정조 11년
行都承旨沈豐之坐行左承旨沈有鎭未肅拜右承旨趙衍德坐左副承旨洪明浩坐右副承旨李謙煥坐直同副承旨李敏采坐直注書金孝建仕一員未差假注書趙台榮仕直事變假注書張錫胤仕
정조 11년
趙衍德啓曰來初一日輪對日次而宗廟秋享大祭齋戒相値頉稟之意敢啓傳曰知道
정조 11년
李謙煥以御營廳將官來言啓曰今日本廳日次私習云矣敢啓傳曰知道
정조 11년
沈豐之啓曰新除授左承旨沈有鎭卽爲牌招察任何如傳曰允
정조 11년
以執義鄭萬始牌不進罷職傳旨傳于李謙煥曰只推
정조 11년
以黃海監司啓本爲婢罪人到配日字遲滯報來該僉使浪世龍罷黜事傳于李敏采曰拿致營門査問取招狀聞事回諭
정조 11년
洪明浩以兵曹言啓曰本曹參判洪秉纘未肅拜參議柳誼謂有身病不爲行公參知李夔以穆陵忌辰祭獻官纔已受香出去臣履素今方入直而替直無人參判洪秉纘參議柳誼竝卽牌招以爲推移入直之地何如傳曰卿卽本營方有試取事卽爲出去參判之如是逡巡極爲未安牌招入直有實病及在外堂上許遞前望單子入之待下批亦爲牌招事令政院知悉可也
정조 11년
兵曹堂上前望單子入之參議洪檍參知李師濂落點
정조 11년
吏曹判書前望單子入之金履素落點
정조 11년
沈豐之啓曰吏曹假郞廳來言兵曹判書有闕政事取稟傳曰當日爲之
정조 11년
有政吏批判書金履素未肅拜參判李秉模進參議李集斗病右承旨趙衍德進啓曰判書金履素未肅拜參議李集斗病不來小臣獨政未安何以爲之敢稟傳曰仍爲之以李𡊠爲兵曹判書兪彦鎬爲冬至兼謝恩使訓鍊都監提調單李𡊠禁衛營提調單李𡊠御營廳提調單李𡊠
정조 11년
兵批判書李𡊠病參判洪秉纘病參議洪檍病參知李師濂入直進同副承旨李敏采進副護軍李顯靖副司直李亨元柳誼李夔副司果沈能翼
정조 11년
傳于趙衍德曰新除授兵曹判書牌招傳授命召
정조 11년
趙衍德啓曰兵曹判書李𡊠牌不進推考傳旨今方捧入而傳授命召一時爲急更卽牌招何如傳曰允
정조 11년
以朴泰俊囚單子傳于李謙煥曰保放
정조 11년
沈豐之以景慕宮郞廳以都提調意啓曰本宮御覽植木帖子每四季朔修整以入矣今季朔則別無生枯之可以修整者故御覽帖子姑不請出之意敢啓傳曰知道
정조 11년
李敏采以兵曹言啓曰全羅道私賑人中全州前僉使張益福井邑前巡將朴重采南原閑良羅應祿咸平出身尹昌莘上來之意敢啓傳曰與已除職人明日待令
정조 11년
李謙煥以戶曹言啓曰因京畿監司徐有防所啓楊州松溪橋修改物力依癸卯年例自戶曹參量題給事擧條啓下矣取考癸卯前例則伊時陵寢有事幸行在卽而松溪橋役處張大無以及期完役不可委之本邑故因濬川司草記本司與戶工曹當之物力令廟堂區劃事命下自本曹有劃送錢穀之擧目今如于修補之役比諸其時逈然不同且外邑橋梁自有所管度支經費所係不輕不可以一時因特敎擧行之事引以爲例於今日況今潦雨之餘宗社以下諸處修繕之役極其浩多所入物力方患不贍至於他處之劃送無以奉行自本道更爲從便拮据使之完築之意分付何如傳曰雖因道伯筵奏依施更令本曹稟處者以其事體之似然卿曹之草記論列果然此是陵行輦路則當用各邑民力修治亦當以儲置米會咸然則自京廳量給物力在本曹畿邑俱有所益以此分付該廳今年雨水雖曰挽近所罕修築纔爲五年便卽頹圮此後又復如是則監董之地方官難免其責一體嚴飭可也
정조 11년
丁未六月二十七日辰時上御重熙堂都承旨與兵曹判書入侍時行都承旨沈豐之假注書趙台榮記注官承膺祚記事官金祖淳兵曹判書金履素以次進伏訖上曰兵判承牌入來耶豐之曰牌去來姑未知矣上曰兵判多有擧行事牌去來連爲催促賤臣承命出傳上曰沈有鎭能供夙夜之役乎豐之曰脚病近益添劇殿陛陞降萬無其勢矣命退諸臣以次退出
정조 11년
丁未六月二十七日辰時上御誠正閣右承旨與守禦使入侍時右承旨趙衍德假注書趙台榮記注官承膺祚記事官金祖淳守禦使金鍾秀以次進伏訖上曰卿之母病何如鍾秀曰近得差勝矣上曰領相所患亦何如鍾秀曰猝得暑感連日委痛而今則少愈矣上曰禁府罪囚受刑後姑無深慮耶鍾秀曰聲沃則痛勢稍愈商圭果有徑斃之慮矣上曰稍待少愈以爲開坐好矣鍾秀曰臣連日按獄詳聞其所供則盡是妖惡之說而與洋海諸賊一串貫來者也大抵近來俗習專尙左道故今此不逞之徒做出妖誕之說誑惑人心誠甚痛惡此若置而不禁其流之弊不知至於何境自朝家嚴飭禁斷宜矣上曰卿言是矣從後更稟以爲嚴防可也上曰趙鎭宅入侍事分付賤臣承命出偕入進伏上曰邑誌幾何釐正乎鎭宅曰列邑凡例各自不同故姑未定次矣上曰三百六十州邑誌皆已來到乎鎭宅曰二邑邑誌姑未來矣上曰何當盡爲修正耶鎭宅曰增刪處若是夥然姑未知何日畢役矣上曰曾聞鄭厚祚最嫺此等事云與之共役好矣鎭宅曰依下敎爲之矣命退諸臣以次退出
정조 11년
傳于沈豐之曰右副承旨馳詣懿陵奉審摘奸以來
정조 11년
吏曹口傳政事掌樂主簿金龍柱濟用主簿兪漢純相換
정조 11년
以宣傳官書啓傳于李敏采曰陽城訓局屯稅事民冤不但若此焉有一定之稅此與比摠亦有異焉凶賊所爲宜卽移革自今年差監收稅無或白徵事分付該營衿川民人李大基事聞甚奇喜挺身救活三人之命不可但以義氣言如無惻隱之良心寧或拚命於死地令畿伯卽爲招致慰諭另施賞典仍令本官以鄕將官收用如云常賤別般收用俾外邑民人知活人之爲功事下諭于該道伯書啓中此條及陽城屯稅條後錄下送使之知悉擧行亦卽宣布兩邑事一體下諭
정조 11년
以忠淸監司狀啓長興稅船沈沒事傳于沈豐之曰若此則本牧倅坐席將無暖暇揆以國體寧有是理況此非渰敗卽沈沒而亦非護送帳內之不謹地方官論罪一款勿論觀於各人供招何異於使然長興府之發船也不察風勢之利否仍令任其逗留甚至卄一風雨挽近所無是日行船安得不敗爲該地方守令者若能嚴束吏鄕另擇船隻則奸廢何從而生長興之事洪州替當殊非綜核之政該府使令道臣拿致營門決杖懲礪以警他守令騎船各人等他邑替囚不但主客俱困渠罪渠當摘發竝卽移送本地方令該府使査得情實使之報營後狀聞事令該廳分付
정조 11년
丁未六月二十八日辰時上御重熙堂右承旨入侍時右承旨趙衍德記事官金孝建尹行任金祖淳以次進伏訖上命書傳敎曰近因輪對官望聞之掌樂主簿金龍柱無端呈旬極爲駭然甲辰未頒布之傳敎姑無論向來飭敎何等丁寧則雖渠父從且出膺況渠乎因此無承候之人以此以彼焉敢若此令該曹嚴飭因令閑司相換朔望起居依例進來事分付又命書傳敎曰破格差除此亦恩典雖非恒有之擧似䵝似䵢因仍輱坷亦非無物不遂之意向來擧措妄錯莫甚而歲月稍久且渠地處必須拯拔可作無弊人前兵使李得濟別軍職差下已經亞將不得差除自有定式姑依申大謙例亞將望改政下敎前勿爲擬入命退諸臣以次退出
정조 11년
行都承旨沈豐之坐行左承旨沈有鎭未肅拜右承旨趙衍德坐左副承旨洪明浩坐直右副承旨李謙煥坐同副承旨李敏采坐直注書金孝建仕一員未差假注書趙台榮仕直事變假注書張錫胤仕
정조 11년
傳于趙衍德曰右副承旨馳詣宗廟景慕宮奉審摘奸以來
정조 11년
傳于李敏采曰發遣吏郞淸齋與否摘奸以來
정조 11년
傳于沈豐之曰都承旨與戶曹判書入侍
정조 11년
以後苑雨漏處別單傳于趙衍德曰觀此別單役處浩汗以今經費有難一時竝擧亦不可仍置此亦公用以內需司所在保民庫物力方欲自內修補瓦甎磗石依此數上下事分付戶曹
정조 11년
以江華留守狀啓庫舍等修葺事傳于李敏采曰觀此狀辭不可不及時修葺別軍職李儒敬今初三日當齎去辛丑別置未運條及丁未條別置物種下送預令知悉辛丑條冊木一萬斤輸置弊煩來頭倭貢中各年計除卸置準本數事使之依此傳敎文移該曹今番下送時內武庫物種則別軍職當句管出納內帑物種非別軍職所關而中使則從當下送今番姑爲推移捧置事已有下敎於別軍職處卿其一體知悉事回諭
정조 11년
以黃海監司狀啓瑞興府人家漂流事傳于趙衍德曰瑞興府民家漂失至於卄餘戶之多聞甚驚惻本倅自惠郞下去已所著效京中者烏可不慥慥於本邑恤典雖有朝令更令各別顧助期卽奠居事令道伯申飭之意回諭元狀啓無恤典二字難免不審道伯推考
정조 11년
以義州府尹到任狀啓傳于洪明浩曰近來本府狀本紙品太朴厚如是而何以摺半納之纏帶乎此後紙品依本道監兵營狀本例爲之事分付該道道臣處
정조 11년
傳于沈豐之曰工房承旨持公事入侍
정조 11년
以宮墻蓋瓦別單傳于李敏采曰修築物役依後苑例當以內庫取用只欲別定牌將董役本曹則所入瓦子依計士籌摘再明日輸致回泰門內事分付
정조 11년
傳于李敏采曰未下直守令皆令明日辭朝
정조 11년
傳于洪明浩曰宜有紀勞之典羅就星放送事分付
정조 11년
沈豐之以禮曹言啓曰各處內墻頹圮處修改來七月初二日初三日初四日推擇草記批旨內此三日中臨時更爲稟旨可也事命下矣大報壇宗廟外墻及宮墻頹圮處自戶曹方有修改之擧宗廟永寧殿社稷永禧殿各處所內墻及雨漏修改處所當一體擧行而內墻及雨漏處比之外墻事體尤爲自別目今雨勢雖已開霽瓦石未及盡乾修改之節在墻垣有終欠完固之意在蓋瓦有他處生頉之慮待快晴擇日擧行恐合事宜何以爲之敢稟傳曰依此爲之
정조 11년
李敏采以兵曹言啓曰卽者入直內禁將曺潤根從門隙言告內仁政門下鑰後有一別監由光範門出來直向崇範門則門已閉鎖矣還向光範門則光範門纔又下鑰不得出去故執捉以問則姓名池大源者以爲爲覓藥物欲往內局至於此境云身爲掖隷擅離直所莫重殿內門鑰已下之後肆然往來究厥所爲萬萬無嚴不可尋常處之出付攸司從重嚴治而殿門俱鎖出送無路何以爲之敢啓傳曰乞藥次往內局之路因門閉不得出去云故方令査實而旣非奉命又非直處則生面人之接置已萬萬駭然彷徨已數更今始來告今始草記該將事及本曹事亦極駭然草記之循例捧入又駭然該房承旨該曹堂上該番將等烏可無罪乎該掖隷到今葛藤之後草記可乎令兵判知悉常時若能檢飭嚴宿衛明紀律豈有是也兵判事亦萬萬未安矣
정조 11년
李敏采以訓鍊都監言啓曰內宮墻頹圮十七處把守將別武士三人集賢門軍五名金虎門軍十四名弘化門軍三名內把守將三人自今日撤罷事命下矣依下敎別武士三人卽爲出番當初所分排軍人各令當該哨官及局別將申飭巡察之意敢啓傳曰誠感笑矣
정조 11년
丁未六月二十九日卯時上御重熙堂都承旨與戶曹判書入侍時都承旨沈豐之記事官金孝建李相璜金祖淳戶曹判書李在簡以次進伏訖在簡曰雨後涼生聖體若何上曰一樣矣上曰廟墻頹仆處何間修改乎在簡曰有待下敎擧行傳敎故更待禮曹草記擧行伏計矣上曰左副承旨右副承旨入侍賤臣承命出與左副承旨洪明浩右副承旨李謙煥階入進伏上曰右副承旨馳詣受香所奉審摘奸以來在簡曰今番潦雨後諸處修改以七月初二日三日四日擇日以入而批旨內此三日中臨時更爲稟旨可也事命下矣宗廟大報壇墻垣及宮城修改以初二日先爲擧行何如上曰依爲之出擧條命退諸臣以次退出
정조 11년
行都承旨沈豐之坐行左承旨沈有鎭未肅拜右承旨趙衍德坐左副承旨洪明浩坐直右副承旨李謙煥坐同副承旨李敏采坐直注書金孝建拿處一員未差假注書趙台榮仕直事變假注書張錫胤仕
정조 11년
李敏采啓曰卽伏見全羅左水使李潤國今春夏等褒貶啓本則邊將無一人居下殊無嚴明殿最之意推考警責何如傳曰允
정조 11년
傳于沈豐之曰傳香承旨馳詣宗廟永寧殿奉審摘奸以來
정조 11년
李敏采啓曰禁衛營將官來言今日本營軍兵日次私習云矣敢啓傳曰待晴爲之
정조 11년
李敏采啓曰御營廳將官來言今日本廳軍兵日次私習云矣敢啓傳曰待晴爲之
정조 11년
沈豐之啓曰堂后日記關係至重受敎定式何等嚴明而院吏私自取來莫重筵說及日記暗地謄書將欲出送外間雖因登時現發未遂奸計事之驚駭莫此爲甚該吏移送秋曹以爲照法嚴繩之地而臣等之常時不能檢飭萬萬惶恐注書之任其出納不善典守致有此無前之擧者誠極駭然當該注書所當重勘以爲懲後之道而本院請推之外無他可施之罰何以爲之乎敢稟傳曰旣非承史之考見而院吏之私自謄出事極駭痛卿等推考當該注書拿處可也
정조 11년
以看勢司謁手本武藝別監李彦宗除下事判付內此輩之凡係作弊外間之事這這摘發一一勘罪無微或宥無細或略比隣置統首統內犯科竝與不告之統首坐罪受敎節目不啻昭載乙仍于前後犯科或棍治或除名或杖配或充軍或回示者指不勝屈操切之嚴截蓋如是矣至於此事叚日前因其矣廳首等進告聞本事委折已令嚴加笞治而勿令除名者意有在焉操切自操切紀綱自紀綱刑吏之於掖隷等級截然旣無致打之事只云辱說相加則右袒刑吏除名掖隷反有損於紀綱乙仍于請汰之廳首使之付過過齋後欲爲處分矣觀此手本雖謂之變怪可也今日紀綱雖曰掃地以幺麽逢辱之事曹吏敢生荷杖之計乃以草記等說恐嚇之者可謂前無後無之擧此手本姑勿粘連啓下該曹下吏等該房承旨多發院隷一竝捉來首唱下吏及首吏等査出具由論啓後照律定配以嚴堂陛其參涉下吏等竝令兵判過齋後嚴棍懲礪次爲先査實以聞事該房知悉
정조 11년
洪明浩啓曰此輩之凡係作弊外間之事這這摘發一一勘罪無微或宥無細或略比隣置統首統內犯科竝與不告之統首坐罪受敎節目不啻昭載乙仍于前後犯科或棍治或除名或杖配或充軍或回示者指不勝屈操切之嚴截蓋如是矣至於此事叚日前因其矣廳首等進告聞本事委折已令嚴加笞治而勿令除名者意有在焉操切自操切紀綱自紀綱刑吏之於掖隷等級截然旣無致打之事只云辱說相加則右袒刑吏除名掖隷反有損於紀綱乙仍于請汰之廳首使之付過過齋後欲爲處分矣觀此手本雖謂之變怪可也今日紀綱雖曰掃地以幺麽逢辱之事曹吏敢生荷杖之計乃以草記等說恐嚇之者可謂前無後無之擧此手本姑勿粘連啓下該曹下吏等該房承旨多發院隷一竝捉來首唱下吏及首吏等査出具由論啓後照律定配以嚴堂陛其參涉下吏等竝令兵判過齋後嚴棍懲礪次爲先査實以聞事該房知悉事命下矣刑曹書吏等一竝捉來嚴加査實則朱景輝所告內以爲渠以李文夏推錢事該掌書吏元隻處初定日未過之前文夏六寸武藝別監李聖才爲名人來到曹內曳出渠身以扇衝口至於出血責之以不卽捧錢其所辱說無所不至故渠果以此意相議于諸書吏處則鄭世昌趙重鉉李弘得三人以爲事旣如此退訟爲好云故言于該色佐郞李果曰定日未過之前別監之辱責非常若過定日而未能準捧則必致大段作鬧告于堂上退送之外無他道云爾則該郞亦以爲然果以退訟之意言送于本曹判書則判書以爲元隻旣已決杖定日督捧則於渠足矣而不待定日經來作弊極爲無狀別監不可不草記請罪云云而再昨書吏崔錫祺以判書意與郞廳李果來呈草記于政院則以齋日見退而別監姓名往來探問者亦是錫祺矣當初告訴雖由於渠之首唱而草記一款初不萌於心而發諸口渠亦以與掖隷相鬨之罪見汰云首吏書吏金慶祿以爲渠以首吏不能檢飭諸書吏有此朱景輝之干犯罪合萬死云鄭世昌趙重鉉李弘得等以爲渠輩會坐時景輝果以本訟之難處來問退訟之當否故渠等答以退送無妨云云而此外無他酬酢之說云崔錫祺以爲果因判書分付以李聖才名字之不分明定送使令于東部使之探來而使令則勿往別監家之意申飭以送矣該部書員果以李彦宗書來故卽告于判書則判書以爲明日更呈草記爲可云而至於當初來呈草記者非渠而卽朱景輝也以草記之說中間恐嚇之事則旣無躬往別監家之事安有如許之擧云矣今此刑曹書吏等之所爲實是無前之變怪所謂李聖才乃是李彦宗而當初朱景輝之與李彦宗相鬨不過言語間詬辱初無致打之事而敢藉刑吏之勢告訐堂郞之間不但爲恐嚇之說終至有草記之擧有若掖隷橫肆法司作弊無窮者然渠輩若有一分嚴畏之心則焉敢乃爾況臣等奉承傳敎行査院庭而其所爲言唯意粧撰全事漫漶草記主謀中間恐嚇必有相議指嗾之人而終不指告究厥情狀尤極狡惡此而若不窮覈痛繩則已頹之紀綱無以復振平問之下難以得情首唱朱景輝及首吏金慶祿鄭世昌趙重鉉李弘得崔錫祺等竝出付攸司嚴覈情節照法重繩斷不可已矣惶恐敢啓傳曰以渠輩私相酬酢之事無難訐訴轉至草記登徹者不可但以關係紀綱言朱景輝等當依啓辭出付攸司究覈科罪以刑吏付刑曹治之豈必公決況判堂雖因見瞞義難冒當李彦宗名係軍伍出付兵判景輝等亦爲出付更爲頭面後景輝等限十五度嚴棍取招草記如不直招當加棍得情以此分付可也
정조 11년
刑曹判書前望單子入之宋載經落點
정조 11년
傳于沈豐之曰右承旨與京畿監司入侍
정조 11년
以江華留守狀啓藏史閣雨漏處設梯覆瓦事傳于沈豐之曰依此爲之事回諭